Predkladacia  správa

Materiál sa predkladána rokovanie vlády SR ako iniciatívny materiál z dôvodu potreby schválenia účasti delegácie Slovenskej republiky na 2. konferencii strán Štokholmského dohovoru o perzistentných organických látkach (tzv. POPs).

Štokholmský dohovor o POPs (ďalej iba Dohovor), ktorý bol prijatý v máji 2001, nadobudol účinnosť dňa 17.mája 2004 a to aj pre Slovenskú republiku. Dohovor zaväzuje signatárov prijať opatrenia na elimináciu 12 chemických látok patriacich do skupiny POPs a v súlade s princípom ochrany zdravia ľudí a životného prostredia definuje opatrenia z oblasti zákazu výroby určených POPs,  obmedzenia ich výroby a používania ako aj zamedzenia neúmyselného uvoľňovania POPs vznikajúcich  v  rámci definovaných  priemyselných odvetví.  

Perzistentné organické látky sú ťažko odbúrateľné organické znečisťujúce látky, pre ktoré je medzinárodne zaužívaná skratka POPs. Ide o nízkoprchavé zlúčeniny vyznačujúce sa dlhou dobou prežitia v životnom prostredí, ktoré majú schopnosť intenzívne sa kumulovať v potravinovom reťazci. Do životného prostredia sa dostávajú najmä v dôsledku ľudskej činnosti, napr. pri používaní v  poľnohospodárstve alebo priemysle alebo v dôsledku neúmyselnej činnosti (napr. ako vedľajšie produkty pri rôznych výrobách), alebo v dôsledku havarijnej udalosti. Ak tieto látky uniknú do ovzdušia, nie je ich prakticky možné odtiaľ nijakou čistiacou operáciou odstrániť. Prenášajú sa na veľké vzdialenosti a prenikajú aj do oblastí, v ktorých sa nikdy nevyrábali a nepoužívali (napr. Arktída a Antarktída). 

Pretože prenos znečisťujúcich látok ovzduším nepozná pozemské hranice, ochrana životného prostredia pred týmito látkami je predmetom viacerých medzinárodných aktivít s cieľom realizácie konkrétnych opatrení na zníženie emisií POPs. Prvou takouto aktivitou bolo v roku 1998 prijatie protokolu o POPs k Dohovoru o diaľkovom znečisťovaní ovzdušia prechádzajúcom hranicami štátov. Protokol je regionálnou medzinárodnou zmluvou, ktorá zaväzuje krajiny Európskej hospodárskej komisie, Rusko, USA a Kanadu. Celosvetová medzinárodná zmluva k problematike POPs však chýbala. Preto bol v máji 2001 prijatý Štokholmský dohovor. 

 	2. zasadnutie Konferencie zmluvných strán Dohovoru (ďalej iba COP-2) sa pripravuje v nadväznosti na článok 19 Dohovoru na základe správy z COP-1, súčasťou ktorej sú aj viaceré rozhodnutia. Európske spoločenstvo ako zmluvná strana Dohovoru sa prostredníctvom svojich orgánov rovnako zaoberá perzistentnými organickými látkami a rovnako prijíma stanovisko k návrhom rozhodnutí prijímaných na konferenciách zmluvných strán. 

COP-2 Štokholmského dohovoru o POPs bude zameraná na prerokovanie postupov a inštitucionálnych mechanizmov zisťovania neplnenia záväzkov tohto dohovoru a zaobchádzania so stranami, o ktorých sa zistí, že neplnia svoje záväzky. Prerokovaný bude aj návrh príručky na revíziu a aktualizáciu národných realizačných plánov Štokholmského dohovoru o POPs, monitoring, reporting, podpora výskumu v oblasti náhrady za DDT a právny režim dopĺňania zoznamov POPs v prílohách Štokholmského dohovoru o POPs. Osobitná pozornosť bude venovaná problematike dopĺňania zoznamov POPs v prílohách Štokholmského dohovoru o POPs, v nadväznosti na nové poznatky o perzistentnosti viacerých chemických látok vo väzbe na výskum a vývoj v tejto oblasti. 
Odôvodnenie účasti delegácie Slovenskej republiky na tejto konferencii vyplýva z potreby oboznámenia sa s najnovšími poznatkami z tejto oblasti a následného zabezpečenia plnenia záväzkov Dohovoru. Oboznámenie sa s jednotlivými dokumentmi prerokúvanými na konferencii je dôležité aj z hľadiska  potreby obhajovať také prístupy, ktoré sú pre Slovenskú republiku prijateľné environmentálne aj ekonomicky v oblasti inventarizácie a nakladania s uvedenými látkami.

 Slovensko sa v súčasnosti veľmi aktuálne zaoberá zneškodňovaním látok patriacich do skupiny POPs, ktorými sú aj polychlróvané bifenyly (PCB). V dôsledku ich výroby v bývalom Chemko Strážske, n.p. v období rokov 1959 - 1984, vznikol problém so zabezpečením správneho nakladania s odpadmi s obsahom PCB ako aj problém zabezpečenia dekontaminácie sedimentov s obsahom PCB z  vodných recipientov v dotknutej oblasti východného Slovenska.

PCB patria z pohľadu medzinárodného hodnotenia medzi najvýznamnejšie škodlivé POPs. Ide o pesticídy, priemyselné chemikálie a tzv. vedľajšie produkty rôznych výrob. Okrem PCB ide aj o: Aldrin, Chlórdan, Chlórdecone, DDT, Dieldrin, Endrin, Heptachlór, Hexachlórbenzén (HCB), Mirex, Toxafén, Hexabromobifenyl, dioxíny, furány, polycyklické aromatické uhľovodíky, hexachlócyklohexán (HCH) zmes izomérov z kategórie pesticidy.

	Materiál vzhľadom na jeho charakter nemá finančný, ekonomický, environmentálny vplyv, ani vplyv na zamestnanosť a podnikateľské prostredie, preto neobsahuje Doložku finančných, ekonomických, environmentálnych vplyvov, vplyvov na zamestnanosť a podnikateľské prostredie.
	Náklady na účasť delegácie Slovenskej republiky budú hradené z rozpočtov jednotlivých vysielajúcich organizácií.